**מיציבות לתנופה**

חפץ ה' בידינו צלח. הישיבה שקמה במישור אדומים בארבעה אוהלים עם ארבעים תלמידים חלוצים ושני רמי"ם צעירים הרחיבה גבולה יחד עם ראש הישיבה הרב נחום רבינוביץ לאלפי בוגרים ורבבות מאזינים לשיעוריה. בבית מדרשה שוקדים בחורים על לימוד התורה והחינוך לעבודת ה' בשקידה, במסירות, בעמל, בהעמקה ובכישרון רב. קולה המיוחד של הישיבה הוכר. בוגריה מצויינים בחינוכם באופיים בחשיבתם ובמסירותם. מהרה תפסה את מקומה בין הישיבות המובילות. מאז עד היום הישיבה שמרה על שיטתה ביציבות. שיטה המשלבת עיון עמוק, שכל ישר, מידות טובות, אמונה עמוקה ואהבת העם והארץ עם שרות מסור בצה"ל. ספרים מופתיים יצאו בהוצאתה. ספרים שהרשימו את העולם התורני והמדעי וזכו בהכרה רחבה. עשרות ספרי הרב רבינוביץ, הרב שילת, הרב סבתו, הרב אבינר, הרב ליפשיץ וכן מהדורת המופת של הרלב"ג ועוד רבים העשירו את הספריה התורנית כולה.  **הישיבה עומדת עתה בפני תנועה מיציבות לתנופה**. הישיבה הקימה שני מכוני המשך. כולל לדיינות וכולל לתורת המדינה בנוסף לכולל המרכזי לרבנות. לישיבה תכניות רבות להוצאות ספרותיות מרשימות חשובות ביותר. ותכניות להעמקת החינוך והקשר עם התלמידים ועם הבוגרים בארץ ובחוץ לארץ באמצעות תוספת משמעותית של רמי"ם ואנשי חינוך.

אנו קוראים לכם להיות שותפים עמנו בתנופה זו. חזק ונתחזק למען עמנו ולמען תורת ה' אלוקינו.

בברכת התורה

הרב חיים סבתו הרב יצחק שילת

בית הישיבה, ראשי הישיבה, הר"מים, התלמידים והבוגרים

שולחים ברכת שנה טובה לראש הישיבה הרב נחום אליעזר רבינוביץ שליט"א

אורך ימים ושנות חיים יוסיפו לך

ברכת ראש הישיבה

// הרב יצחק שילת

לבוגרינו וידידינו היקרים בכל מקום שהם, ה' עליהם יחיו,

ב"ה

"ה' אורי ישעי". אור אדם צריך תמיד. לישועה הוא מצפה כאשר הוא במצוקה. ימי הדין והרחמים הם ימים שמצד אחד הם שייכים לסדר הקבוע, שהרי הם חוזרים אלינו בכל שנה ושנה כחוק קבוע, "כי חוק לישראל הוא", ומצד שני הם מוציאים אותנו מן השגרה של ימות השנה. "בן אדם מה לך נרדם", התעורר, פקח עין, יש דברים שאתה מזניח, יש מצוקות הנוגעות לכלל וגם לך, "קום קרא אל א-להיך".

מוסרים בשם הבעל שם טוב שפירש: "תקעו בחודש שופר", תתקעו בשופר בתודעת התחדשות, "כי חוק לישראל הוא", מפני שהוא חוק קבוע, והוא עלול להפוך לכם למצות אנשים מלומדה. עיקר תקיעת השופר היא ההתרגשות, ההתחדשות, הזעקה.

אלול בישיבה הוא זמן להתחדשות. ספסלים רבים של תלמידים חדשים נוספים בבית המדרש, וגם בוגרים ותיקים מגיעים להתרענן ולהתחדש. ברכת ה' על אלו ועל אלו, לשאוב הרבה אור וישע, ולצאת מחוזקים לשנה חדשה, טובה ופוריה, שנת הרמת קרן ישראל ואורייתא.

שלכם,

יצחק שילת

--------------------------------------------

ברכת ראש הישיבה

// הרב חיים סבתו

כיצד הופכים יום דין ליום טוב? איך יום חרדת דין קשה הופך ליום חג?

עם ישראל לובש בגדי יום טוב, סועד סעודות יום טוב ולבבו שמח שמחת יום טוב יום שממליך את ה' למלך על כל הארץ. חג ההכתרה. אבל ביום זה נגזר גורלו כפי שאנו מפייטים בפיוט ונתנה תוקף. דמעות עולות בעיניו כשמבקש על עתידו ועתיד בניו על חייהם ועל רוחניותם. כיצד יהיה היום יום טוב אם ספרי חיים וספרי מתים פתוחים?

מפורסמת תשובת הטור שמקורה בגאונים "לפי שיודעים שהקב"ה עושה להם ניסים ומוציא דינם לכף זכות. שעם ישראל בטוח ברחמי ה' עליו ושיצא בדימוס בדינו. וכמו שמצינו בנחמיה: "ואל תעצבו כי חדות ה' היא מעוזכם".

אבל תשובה זו נכונה לגבי כלל ישראל אך לא לאדם הפרטי. וייתכן שכוונת הגאונים שרצוי לאדם להכליל עצמו בכלל. כמו שדרשו דורשי רשימות את תשובת השונמית: "בתוך עמי אנוכי יושבת". ועל ידי כך הוא נידון יחד עם הכלל. הכללה זו אינה באמירה בלבד. היא דרך חיים של ערבות לכלל ישראל, ושותפות אמת עם כל העם.

אבל לולי הטור אפשר לומר באופן אחר.

אמת, המפגש עם החטא והדין הוא קשה. אבל הוא מעניק תקווה לתיקון. התשובה מאפשרת דרך חדשה. כמה עידוד יש לאדם היודע שכל עוונותיו ימחלו לו, והרי הוא כמי שנולד מחדש. ולכן, אכן השב שרוי בחרדת הדין אבל גוברת על החרדה השמחה העצומה של ההתחדשות המעניקה תקווה.

ועוד אפשר לומר רעיון נוסף שמצאתי את יסודו בקצרה ב"שפת אמת".

הידיעה שיום דין מביא אותנו לעבור לפני המלך, כדברי המשנה: "כבני מרון" וכבאור הגמרא שכל אחד עובר בנפרד, מחרידה, מי יכול לעמוד לפני המלך בלבוש שק? אך גם משמחת מאוד. מפני שאנו זוכים יום אחד לראות את מלכנו. ראיה זו, כמה עושר היא מעניקה לנשמתנו והיא המעבירה מכיסא דין לכיסא רחמים.

ואם נתרגם זאת למושגים שלנו: הידיעה שהתשובה מקרבת את האדם אל בוראו. הידיעה שהתשובה פותחת לו צוהר אל נשמתו הטהורה אחרי שהסיר ממנה המחיצות המבדילות והסייגים החוצצים. ההרגשה העמוקה של עמידה לפני מלך על כל הארץ מביאה יום טוב.

יום חג הוא לנו לראות את מלכנו ולעמוד לפניו ביראה אבל גם באהבה, בחרדה אבל גם בשמחה.

שנה טובה לכל ידידינו וידידי הישיבה. זיכרונכם יושבים בספסלי בית המדרש ועמלים בתורה עומד לנגד עינינו. תזכו לראות עצמכם כל ימיכם כעודים לפני מלך המלכים.

יברך ה' כל מעשי ידיכם וראו נחת מבנים ובני בנים עוסקים בתורה וביראת ה' טהורה.

שלכם,
חיים סבתו

--------------------------------------------

ברכה לידידי קנדה

***בית המדרש***

עם סיומה של השנה החולפת אנו חוזרים ומתחדשים לקראת השנה החדשה הבאה עלינו לטובה.

ברוך ה' אנו מתחילים את השנה עם קרוב לשבעים תלמידים חדשים בשיעור א', תכניות לימוד חדשות, אירועים לבוגרים, כתיבה ,יצרה ועשייה. גם השנה פנינו ליעדים נוספים שיוסיפו אור ובניין לישיבתנו ולעם ישראל.

כולל דיינות

בשנה שעברה, לראשונה מאז נוסדה הישיבה לפני למעלה מארבעים שנה, נפתח בישיבה כולל דיינות ביוזמת ראש הישיבה הרב סבתו. בראש הכולל עומד הרב אריה כ"ץ, פוסק חשוב במכון פוע"ה וכותב באנציקלופדיה התלמודית, ולומדים בו כמניין ממיטב תלמידי החכמים שבישיבתנו. אורכה של התכנית כשמונה שנים, וזוהי שנתה השנייה. תכנית הלימודים סדורה ושיטתית, והיא כוללת היקף ידע נרחב, מבחנים פנימיים, שיעורי העמקה ופיתוח מעשי של המשתתפים באמצעות העברת שיעורים, כתיבת מאמרים והצגת מקרים שנידונו בבתי הדין לממונות. כל אלה מבטיחים לימוד ברמה גבוהה ביותר, שיצמיח בע"ה גדולי תורה ותלמידי חכמים מובהקים שיתנו את פירותיהם בכל מישורי החיים בעם ישראל ובעולם כולו.

כולל תורת המדינה

אחת ממשימותיה העליונות של הישיבה היא העמדת תלמידי חכמים אשר ישתלבו בכל מערכות החיים במדינה ויכוונו את נתיבותיהם לאורה של תורה. לשם חיזוק מגמה זו הוקם ביוזמת ראש הישיבה הרב שילת מסלול תלת-שנתי ללימודים מתקדמים לבוגרי ההסדר בשם "תורת המדינה". התכנית עסקה בשנה שעברה בנושאים שונים: תקנות הקהל, ארץ ישראל, גיור וריבית. השנה תעסוק התכנית בזמן אלול בנושא צדקה, בזמן חורף ביחסים בין ישראל לעמים: בני נח, איסורי עכו"ם, עבודה זרה והיחס כלפיה, דרכי האמורי וכד', ובזמן קיץ תעסוק בתורה שבעל-פה ועקרונות פסיקה. בראש התכנית עומדים הרב שילת והרב עוז בלומן.

שיעורי הרב סמט

זכינו לחדש ימינו כקדם ולשמוע במשך השנה החולפת את שיעוריו המיוחדים של הרב סמט, מגדולי מורי התנ"ך בארץ. השיעורים הועלו לאתר הישיבה ונשלחו בקבוצות הווטסאפ של הישיבה. לאור דרישת הציבור הרחב, הישיבה עושה מאמצים רבים על מנת להמשיך ולקיים את השיעורים. נשמח לעזרת הציבור במימונו. השיעורים מתקיימים בישיבה בכל יום חמישי בין השעות 17:00-19:30. השיעור הראשון בחודש אלול הוא על מועדי תשרי, ובזמן חורף עיון בפרקי דוד המלך, ואילו השיעור השני מוקדש לעיונים בפרשות השבוע. כולם מוזמנים בשמחה.

מי שמעוניין לקבל מדי שבוע את שיעורי הרב מוזמן להצטרף לקבוצות הווטסאפ של הישיבה.

שיעורי הרב סמט מוקדשים לע"נ אביו של בוגר הישיבה גל נאור (מחזור י"ד) יוסף יצחק בן חיים שמואל הלוי נאור ז"ל.

תכנית הכשרת מנהיגות תורנית

לפני שנים מספר יזמו ראשי הישיבה תכנית מיוחדת להכשרת אברכים תלמידי חכמים המעורים בבעיות השעה והחברה. המטרה הייתה שילוב בין גדלות בתורה לבין מעורבות בחיי מדינת ישראל והעולם היהודי. אנו שואפים להעמיד מנהיגים רוחניים בעלי רמה גבוהה, מרביצי תורה בישראל, הקשובים לבעיות הדור בארץ ובתפוצות, וכן אנשים אשר יתפסו מקום משמעותי בכל שדרות החיים החברתיים, הכלכליים וכו', ויתרמו לעם ישראל מחכמתם, מרצונם הטוב ומחינוכם התורני. ברוך ה' אנו עומדים בייעדי התוכנית, ואף יותר ממה שציפינו. נבחרו אברכים עמלי תורה ומתמידים. במשך השנה אנו מקיימים ימי עיון מרוכזים קבועים ממיטב המרצים. דיינים חשובים, מומחים בתחומי רפואה, משפט וטכנולוגיה.

***שנה חלפה – אירועים ישיבתיים***

אנו שמחים לשתף אתכם, בוגרים וחברים יקרים, באירועים שקיימה הישיבה בשנה שחלפה:

חג הסמיכה

השנה חגגנו בישיבה את הטכס התשיעי של הענקת סמיכת חכמים לאברכים ובוגרים שעמדו בהצלחה במבחני הרבנות הראשית. מו"ר ראש הישיבה הרב נחום אליעזר רבינוביץ שליט"א סמך 13 בוגרי מסלול הרבנות בכולל, ומסר להם תעודת סמיכה חתומה בחתימתו. נוכחות ראש הישיבה באירוע עוררה שמחה וריקודים בקרב התלמידים.

ראשי הישיבה מו"ר הרב יצחק שילת והרב חיים סבתו העניקו ספר עם הקדשה למוסמכים הטריים, ושוחחו על תפקיד הרבנים ועל מעלת תלמידי ישיבתנו. שיחה מרתקת העביר דיין בית הגדול הרב ציון לוז לכלל תלמידי הישיבה. בוגר הישיבה, הרב ירון בן דוד (מחזור י"ב), רבו של בארות יצחק, השתתף בסעודת המצווה ושוחח עם האברכים ומשפחותיהם על אתגרי הרבנות.

את הערב הנחה ראש הכולל, הרב אלישע אבינר, ששוחח על ארבעת השותפים בהישג התורני של המוסמכים: א. הישיבה שהשקיעה את מיטב כוחה לקדם בתורה את התלמידים ואת האברכים. ב. ההורים שטיפחו את ילדיהם, זרעו בדמעה, ועתה ילדיהם קוצרים ברינה. ג. נשות האברכים, שעמדו לימין בעליהן במהלך שנות לימודם בישיבה, גם כאשר נדרשה מהן הקרבה. ד. ואחרונים חביבים, הרבנים המוסמכים שעמלו בתורה בשקידה רבה.

הכנסת ספר תורה

משנכנס אדר מרבין בשמחה – בשמחה של תורה. בחודש אדר זכינו להכניס ספר תורה לבית המדרש של הישיבה. האירוע נפתח בכתיבת האותיות, לאחריו תהלוכה וריקודים לכבודה של תורה, טקס הכנסת ספר התורה לבית המדרש ושיעורים בבית המדרש.

ספר התורה נתרם על ידי משפחת אביבי, אבנר ואורית, לע"נ בנם אביתר אביבי ז"ל.

ימי עיון לבוגרים

**לבקר בהיכלו –** שטף החיים דורש לעתים עצירה והתבוננות, על הזמנים שמעגל השנה מזמן לנו, ועל בית המדרש שהוא מקור הרוח והדעת עבורנו, בכל מקום ובכל שעה. לשם כך אנו מקיימים אירועים לבוגרים, על מנת לאפשר מפגשים תקופתיים עם בית המדרש, גם לאלו שכבר אינם לומדים בו תדיר.

ארבעה ימי עיון נערכו השנה לבוגרי הישיבה. שניים מהם התקיימו בין כותלי הישיבה, והשניים האחרים התקיימו בקהילות שונות שבהן מתגוררים בוגרים.

**והגדת לבנך 2** – בחודש ניסן קיימנו זו השנה השנייה ערב לימוד וניגון מיוחד: "והגדת לבנך 2 – רבני הישיבה מספרים ביציאת מצרים". המטרות העיקריות של הערב הן הכנה לליל הסדר וחג הפסח (באמצע שטף החיים) ונתינת "כלי עבודה" לעריכת סדרים במשפחות הקרובות ובקהילות ברחבי הארץ. במהלך הערב עסקו רבני הישיבה בדברי תורה על סדר ההגדה: דרשתו של ראש הישיבה הרב שילת על חובת ההסתכלות בחצי הכוס המלאה דרך הפיוט "דיינו", הרב אלישע אבינר על משמעות "והיא שעמדה", הרב אליהו ליפשיץ על ה"שולחן עורך" כחלק מסימני ההגדה בליל הסדר, הרב אליאב פלהיימר על משמעות השעבוד הקודם לגאולה, הרב אברהם וולפסון על מהותו של קורבן הפסח כמבדל את עם ישראל משאר העמים, ועוד. את הערב ליווה בשירה ובניגונים הזמר יצחק מאיר, שגם לימד את הציבור ניגונים חדשים.נשמח לראות את כולם גם השנה ב"והגדת לבנך 3".

**אורי וישעי 3 –** לקראת חגי תשרי הבאים עלינו לטובה יתקיים בישיבה יום שכולו תורה – "אורי וישעי 3". יום העיון יהיה **בנושא אמונה ותשובה** בסימן צאתם לאור של ספריו החדשים של ראש הישיבה הרב חיים סבתו שליט"א – 'לקראתי מצאתיך' ו'ספר המצוות לרב סעדיה גאון'**.** היום בנוי משלשה מושבים: מושב בקר - ספר המצוות, מושב צהריים – אמונה ותשובה, ומושב ערב – דרשות ראשי הישיבה. יום העיון משלב בתכנית כמות משמעותית של בוגרי הישיבה. כולם מוזמנים.

עם הפנים לקהילה

ראש הישיבה הרב סבתו התארח בחודש טבת בקהילת יחדיו בשכונת הדר גנים בפתח תקוה, בערב לימוד שעסק בחינוך ילדים. הרב סבתו פתח את הערב בנושא "איך לחנך את ילדינו לאהבת תורה". באירוע השתתף קהל רב מכל האזור.

בחודש אייר התקיים בגבעת שמואל בבית הכנסת "נאוה תהילה" ערב לימוד בענייני בין אדם לחברו. בערב השתתפו ראשי הישיבה. ראש הישיבה הרב סבתו עסק בנושא אהבת החסד, וראש הישיבה הרב שילת דן בדילמה שבין הכלה לתוכחה.

שמחנו מאוד במפגש עם הבוגרים והציבור הרחב סביב אירועים אלו.

תכניות לימוד לנוער

זו השנה ה-18 שבה מתקיים בישיבה **תלמוד תורה לילדי מעלה אדומים** אחר הצהריים. ילדים מכל רחבי מעלה אדומים מגיעים בכל יום, אחרי יום לימודים ארוך, אל כיתות במתחם הישיבה, לומדים עם המלמדים (אברכים מהישיבה) משניות וחומש עם רש"י, ובהפסקה - כמובן - משחקים כדורגל...

בשנה שעברה יזם הרב אליהו ליפשיץ אתגר עבור **בני הנוער במעלה אדומים** – לימוד גמרא יומי שעתיים ביום במשך תקופה משמעותית בימי החופש הגדול. בעקבות הצלחת המיזם קיימנו אותו גם בשנה זו. בני הנוער למדו בהנאה את פרקים ט"ו וט"ז במסכת יבמות ומספר המשתתפים הכפיל את עצמו.

השנה קיימנו, זו השנה החמישית ברציפות, את המיזם המיוחד של **ימי לימוד לנוער** בשבוע הראשון של חודש אב. בימי הלימוד השתתפו כ-70 בני נוער מכל רחבי הארץ, אשר חוו שבוע לימודים אינטנסיבי שכלל חברותות עם תלמידי הישיבה, שיעורים וחבורות, בהם למדו המשתתפים עם תלמידי הישיבה גמרא, תנ"ך ואמונה. השנה עסקנו ב"ממלכת כהנים וגוי קדוש" וליבנו יחד נושאים הקשורים למדינת ישראל והלכה – משפט המלך, דינא דמלכותא דינא, גלות וגאולה ועוד.

ימי הלימוד הוקדשו לעילוי נשמת בוגרנו האהוב דני גונן הי"ד.

***ספרים חדשים מבית הישיבה***

**רמב"ם מדויק ספר נזקים – ראש הישיבה הרב יצחק שילת**

כרך חדש במהדורת "משנה תורה" להרמב"ם. רמב"ם מדויק היא מהדורה מדעית ראשונה של "משנה תורה". במהדורה זו נוסח מדויק של דברי הרמב"ם על פי כתבי היד המהימנים ביותר בעולם, עם הערות נוסח, פרי מחקר רב שנים של מו"ר הרב יצחק שילת – מגדולי חוקרי תורת הרמב"ם.

עד היום יצאו לאור אחד עשר כרכים של רמב"ם מדויק: ספר המדע, ספר זרעים, ספר אהבה, ספר עבודה, ספר קורבנות, ספר שופטים, ספר הפלאה, ספר משפטים, ספר קנין, ספר טהרה וספר נזקים.

שני כרכים נוספים - ספר נשים וספר קדושה – כבר נמסרו לדפוס.

**לקראתי מצאתיך – ראש הישיבה הרב חיים סבתו**

פרקי אמונה. בספר נכללו שיחות ומאמרים של מו"ר הרב סבתו בענייני אמונה ומוסר. חלקן מוכרות היטב לתלמידי הישיבה ולבוגריה, חלקן חדשות. כולן מוליכות בעדינות בדרכי האמונה הפשוטה הנובעת ממעמקי לב.

בין פרקי הספר שולבו גם פניני אמונה ופניני מוסר שלוקטו מתוך "משנה תורה" להרמב"ם. אמירות הגותיות חשובות שקיבוצן יחד מתוך הספר ההלכתי חושף אותן ומרבה אורן.

***בשדה הבוגרים***

***סיומי ש"ס***

ברכות לבוגרי הישיבה – ישראל צדוק (מחזור כ"א), מתן לוי (מחזור כ"א), וליאור אופיר (מחזור ט"ו – שסיים בפעם השנייה!) לרגל סיום הש"ס בקיץ זה. הסיומים נערכו בהשתתפות ראש הישיבה הרב סבתו שליט"א.

סיומים אלה מצטרפים לעשרות סיומי ש"ס של בוגרים, אליהם מקפיד הרב סבתו להגיע, בכל מקום בארץ.

***מינויי בוגרים***

בית הישיבה מברך את בוגרינו היקרים:

* מרדכי כדורי (מחזור ו)

לרגל מינויו לכהונת שופט בפועל של בית המשפט המחוזי ירושלים



* מרדכי בניטה (מחזור ט)

ששימש כמנכ"ל ישיבת עטרת כהנים שבעיר העתיקה בירושלים, לרגל מינויו למנכ"ל המשרד לענייני ירושלים ומורשת

